<classify> MBUNGE wa Handeni Vijijini, Mboni Mhita pichani ametoa msaada wa vitanda vya kujifungulia wajawazito katika zahanati 10 zilizopo katika jimbo lake.Akizungumza mjini hapa jana kuelezea utekelezaji wa ilani ya Chama Cha Mapinduzi CCM, Mhita alisema amefanya hivyo ili kusaidiana na serikali kupunguza baadhi ya matatizo yaliyopo katika sekta ya afya. Alitaja zahanati alizotoa vitanda hivyo pamoja na mashuka kuwa ni zahanati ya Komkole B, Kabuku, Komsanga, Mbagwi, Segera, Kwankonje, Tuliani, Kwalagulu, Kwedizinga na Ndolwa. Alisema moja ya matatizo ya wajawazito, ni kukosekana kwa maeneo bora ya kujifungulia hasa katika maeneo ya vijijini ambako mara nyingi hupelekea kwenda kwa mkunga wa jadi kujifungua.Mboni alisema katika jimbo lake lina zahanati nyingi, lakini ameanza na zahanati hizo kukabiliana na changamoto hizo, na kwamba ataendelea kutafuta wafadhili ili kusadia maeneo mengine yenye uhitaji huo. Tumetoa vitanda hivi kusaidia changamoto zilizopo katika zahanati zetu, akina mama wajawazito tunajua wanakutana na changamoto pindi wanapojifungaua, tukaona tusaidie vitanda 10 na mashuka yake, Mhita.Mmoja wa akina mama waliotumia vitanda hivyo ni diwani wa kata ya Misima, Mariam Kilo ambaye alijifungua mtoto kwa kitumia vitanda hivyo katika zahanati ya Mbagwi na kwamba mtoto aliyejifungua amempa jina la Samia kuenzi jina la Makamo wa Rais. Tunamuomba mbunge aendelee kusaidia vitanda hivi, kiukweli vinawasaidia wauguzi kuwarahisishia kazi yao wanapowahudumia wajawazito, alisema na kuongeza kwamba kumpa jina mtoto wake la Samia ameenzi pia wanawake wanaofanya kazi za siasa.  <topic>: KITAIFA 